[{"text_idx": "#000005", "text": "Igapa\u0308evaselt saab 16-aastane a\u0308a\u0308rema\u0308ngija, kelle pikkuseks suvisel EM-finaalturniiril ma\u0308rgiti 199 cm, treenida Pistoia po\u0303hitiimiga, kus nimekamatest meestest ameeriklased Dominique Johnson ja Ousman Krubally ja Ts\u030cehhi koondislane Patrik Auda. Ma\u0308ngukogemust saab Riismaa Pistoia U18 tiimiga Itaalia noorte meistrivo\u0303istluste ko\u0303rgemast divisjonist ning ta\u0308nu oma treenerile ka meeste hulgas tugevuselt neljandal liigatasemel pallivas Montale meeskonnas."}, {"text_idx": "#000006", "text": "Riismaa ra\u0308a\u0308kis intervjuus Korvpall24.ee portaalile tagamaadest, mis viisid Sienast lahkumiseni ja uue klubi otsimiseni, oma eesma\u0308rkidest algaval hooajal ning treenimisest Itaalia ko\u0303rgliigas ma\u0308ngivate meestega."}, {"text_idx": "#000007", "text": "Esindasid eelnevalt Itaalias Siena meeskonda, kuid vahetasid sel suvel klubi. Ra\u0308a\u0308gi palun la\u0308hemalt sellest, mis klubiga Sa nu\u0308u\u0308d liitusid ja mis sarjades ma\u0308ngid?"}, {"text_idx": "#000008", "text": "Ma\u0308ngisin eelnevad kaks hooaega Siena Mens Sana meeskonnas, aga seal otsustati noorma\u0308ngijatele mo\u0303eldud korvpalliakadeemia osa senisel kujul sulgeda ja U18 meeskond ma\u0308ngib sel aastal no\u0303rgemas divisjonis. Mulle pakuti uut lepingut, aga senine po\u0303hitreener leidis, et madalamas liigas ma\u0308ngimine poleks minu arengut silmas pidades ilmselt kasuks tulnud. Seega asus agent uut klubi otsima. Huvitatuid oli mitu, aga valituks osutus Pistoia korvpalliakadeemia. Pistoias ma\u0308ngin U18 ko\u0303rgemat liigat, igapa\u0308evaselt treenin Pistoia ko\u0303rgliigameeskonna ehk Serie A tiimiga ja lisaks treenin ning ma\u0308ngin Libertas Montale meeskonnas, mis on Serie C Gold liiga tiim."}, {"text_idx": "#000009", "text": "Montale Serie C tiimi oled va\u0308lja laenatud vo\u0303i on see farmklubi su\u0308steem? Kas see praegune seis ja\u0308a\u0308b pu\u0308sima kuni hooaja lo\u0303puni?"}, {"text_idx": "#000010", "text": "Montale ei ole otseselt farmklubi, aga Pistoia U18 treener on ka Montale peatreener ja seeto\u0303ttu ta kutsub U18 ma\u0308ngijaid Serie C tiimi, et saaksime meeste vahel ma\u0308ngukogemust. Montales ma\u0308ngin kindlasti hooaja lo\u0303puni, Pistoia leping on pikem."}, {"text_idx": "#000011", "text": "Kui Sa treenid Pistoia po\u0303hitiimiga, siis kuidas Serie A tase Sulle tundub? Mis vo\u0303rreldes noorte liigaga ko\u0303ige rohkem teistmoodi on ja kui palju maas Sa ise sellest tasemest oled?"}, {"text_idx": "#000012", "text": "Pistoia Serie A meeskonnas on viis ameeriklast ja u\u0308leja\u0308a\u0308nud itaallased. Treener on endine Siena Montepaschi treener (Alessandro Ramagli \u2013 toim.). Seega, kogu vo\u0304istkond on u\u0308sna tugev ja trennid on va\u0308ga intensiivsed. Va\u0308ga palju ma\u0308ngime 3-3 ja 4-4. Noorte tasemega vo\u0304rreldes on ko\u0304ik palju kiirem ja fu\u0308u\u0308siliselt tugevam. Kehalised kontaktid on va\u0308ga fu\u0308u\u0308silised, mida noortema\u0308ngudes ei lubata. Visked on kiiremad ja otsustama peab ko\u0303ike palju kiiremini. Ka liikumisi on kordades rohkem kui noortel. Mina ise hakkan samm sammult selle ma\u0308ngustiiliga harjuma, aga ega lihtne see ei ole. Esimestes trennides oli ku\u0308ll kohati selline tunne, nagu ma\u0308ngiks korvpalli esimest korda. Aga nu\u0308u\u0308d olen varsti kaks kuud nendega trenni teinud ja hakkan kohanema uute kiirustega. Aga Serie A meeste tasemele jo\u0304udmiseks pean kindlasti veel ko\u0303vasti trenni tegema ja enesekindlust on ka juurde vaja. O\u0303nneks on see meeskond va\u0308ga so\u0303bralik, eriti ameeriklased, kes o\u0303petavad meelsasti ja annavad pisikesi na\u0308puna\u0308iteid. Treener oma no\u0303udmistes mulle allahindlust kindlasti ei tee."}, {"text_idx": "#000013", "text": "Kuidas Sinu jaoks hooaeg on alanud, kas oled saanud na\u0308idata sellist ma\u0308ngu nagu ise sooviksid?"}, {"text_idx": "#000014", "text": "Hooaeg on alanud va\u0308ga ha\u0308sti, U18 liigas on meil seni viiest ma\u0308ngust viis vo\u0303itu, ma\u0308nguaega antakse palju ja treener on mu individuaalse panusega rahul. Serie C tiimis olen hetkel saanud piisavalt ma\u0308nguaega, et kohaneda. Viimases ma\u0308ngus teenisin juba natuke rohkem ma\u0308nguaega ja o\u0303nnestus avada ka isiklik punktiarve. Kindlasti la\u0308heb meeste ma\u0308nguga harjumiseks aega, aga usun, et olen o\u0303igel teel."}, {"text_idx": "#000015", "text": "Mis on Su ta\u0308navuse hooaja eesma\u0308rgid? Mis on pikemad eesma\u0308rgid ning kas oled arutanud kellegagi, kuidas Sinu karja\u0308a\u0308r vo\u0303iks kujuneda la\u0308himatel aastatel?"}, {"text_idx": "#000016", "text": "Ta\u0308navuse hooaja, nagu tegelikult iga hooaja, eesma\u0308rkideks on saada individuaalses plaanis paremaks tehnilise poole pealt, vaimselt tugevamaks ja ma\u0308ngijana targemaks. Arvestades, et ma teen peaaegu igapa\u0308evaselt individuaalseid trenne ja treenin Serie A meeskonnaga, usun, et mul on ko\u0303ik vo\u0303imalused eesma\u0308rgid ta\u0308ita. Pikki plaane ei tee, keskendun pigem ka\u0308esolevale hooajale."}, {"text_idx": "#000017", "text": "Vedasid sel suvel U16 koondist, kus saite ha\u0308id ma\u0308nge ja va\u0308a\u0308rt vo\u0303ite. Kuidas ise koondisesuvele tagasi vaatad?"}, {"text_idx": "#000018", "text": "Koondisesuve algus oli minu jaoks u\u0308sna keeruline, kuna Itaalia hooaja lo\u0303pus diagnoositi mul mo\u0303lemal jalalabal stressimurrud, mis olid po\u0303hjustatud po\u0308ia ristvo\u0303lvide kergest lamenemisest tingitud koormuse valest jaotumisest. Seeto\u0303ttu ei saanud ma osaleda ka Itaalia meistrivo\u0303istluste finaalturniiril. Siena peatreener pidas va\u0308ga oluliseks, et saaksin suvel Eesti koondist esindada. Seega alustasin koondises alles traumast taastudes, suve jooksul to\u0303stsime tasapisi koormust ja EM-il ma\u0308ngisin juba julgelt. Koondisesuvi oli kindlasti meeldeja\u0308a\u0308v. Meeskonna sisekliima oli va\u0308ga hea ja etteotsa sobis va\u0308ga ha\u0308sti meid ohjeldama karm ja no\u0303udlik peatreener (Marko Parkonen \u2013 toim.). U\u0308lihea oli u\u0308le pika aja ma\u0308ngida taas koos Eesti poiste ja endiste tiimikaaslastega."}, {"text_idx": "#000019", "text": "Itaalia on olnud viimastel aastatel Eesti korvpallurite jaoks u\u0308ks po\u0303hilisi sihtriike va\u0308lismaal. Kas ka Sina tunnetad seda kuidagi vo\u0303i on Sul kohalikega sel teemal juttu olnud?"}, {"text_idx": "#000020", "text": "Itaalias ma\u0308ngib to\u0303epoolest pa\u0308ris mitmeid eestlasi ja arvestades seda, et igal aastal tuleb siia uusi Eesti poisse, siis usun, et oleme ka enda ma\u0308nguga na\u0308idanud, et meid vo\u0303ib ja tasub siia tuua. Tegelikkuses on va\u0308ga lahe, kui satud ma\u0308ngima mo\u0303ne eestlase vastu ja saad natuke eesti keeles juttu teha. Kui oled Itaalia noorteliigas va\u0308lismaalane, siis u\u0308sna sageli paljud teised noortetreenerid teavad sind. Olen na\u0308iteks kuulnud vastaste treenereid enne ma\u0308nge enda kohta ra\u0308a\u0308kimas, et tegu on va\u0308lismaalasega ja et tal peab rohkem silma peal hoidma. Olen korduvalt kuulnud ka erinevaid Itaalia treenereid mainimas, et nad tahaksid minna Eestisse, et sealt leida uusi noori ja tuua neid la\u0308bi Erkmaa suvekursuse Itaaliasse."}, {"text_idx": "#000022", "text": "ItaaliaJoonas Riismaakorvpallmontale libertasPistoia BasketSerie ASerie CU18"}]